MANEIRO LABAYEN (UPyD, 2013-12-19):
Bai, eskerrik asko, presidente andrea. Egun on. Egun on, lehendakari jauna.
EH Bilduren mozioa Legebiltzar honetan eztabaidatutako bi ekimenen batura da: batetik, Kutxabankek bere lurraldearekin duen lotura bermatzeari buruz talde berak aurkeztutako eta osoko bilkura honetan martxoaren 21ean eztabaidatutako ekimen batena eta, bestetik, Kutxabanken gizarte-ekintzaren mantentzeari eta sendotzeari buruz talde berak aurkeztu eta osoko bilkura honetan apirilean eztabaidatutako beste ekimen batena.
Eta orain EH Bilduk mix moduko zerbait proposatzen digu, bien batura, Jaurlaritzari eta gainerako instituzio publikoei eska diezaiegun, batetik, Kutxabank jakineko politika publikoak garatzen dituen tresna izan dadin bermatzeko, bestetik, gizarte-ekintza bermatzeko, eta, azkenik, pribatizazio-prozesua oztopatzeko, jatorrizko ekimen horretan planteatzen den bezala.
Guk zuzenketa bat planteatu dugu Legebiltzar honek esan dezan ezinbestekoa iruditzen zaiola guk funtsezkotzat jotzen duguna bermatzea; alegia, Kutxabanken profesionaltasuna eta profesionalizazioa direla, gure ustez, biderik egokiena garapenerako eta erakundearen helburu eta funtzioak betetzeko. Helburu horien artean dago gizarte osoaren garapen ekonomikoa eta soziala lortzen lagunduko duen kreditu-politika askia eta iraunkorra ahalbidetzea.
Talde Popularraren eta Euzko Abertzaleak taldearen zuzenketei dagokienez, kontua da Legebiltzar honetan beste hainbat aldiz planteatu izan dutena planteatzen dutela, eta hortik aurrera doala gure erdibidekoa, taldeen botoen gehiengoarekin hemen duela hilabete gutxi onartu zenaren ildotik.
Luze hitz egin dezakegu kontu horretaz. Nik gauza batzuk soilik esango ditut. Isasi jaunak zioen, ez gaur, baina bai martxoaren 21eko interbentzioan: "Krisi honek sorburu bat eta erantzule batzuk ditu, eta horiek, dudarik gabe, finantza-erakundeetan bilatu behar ditugu". Horixe esan zuen Isasi jaunak hitzez hitz duela hilabete batzuk. Eta nik esan nahi nion hori ez dela zehazki horrela.
Espainiako geografiako aurrezki-kutxa askoren porrotaren arduradunak alderdi politikoak izan ziren. Aurrezki kutxak okupatu eta pribatizatu zituzten beren zerbitzura jartzeko, eta horrek porrotera eraman zituen. Hori gertatu da Espainian azken urte hauetan, hau da, alderdi politikoek aurrezki-kutxen erabilera partidista egin dute beren zerbitzura jartzeko. Eta, horren ondorioz, gertatu zena eta denok dakiguna gertatu zen.
Kontua da Espainiako aurrezki-kutxen politizazioa azken boladan zalantzan jarri ezin den gertakari bat dela, eta politizazio hori erakunde horiek izan dituzten arazoen sustraian dagoela, kontuan hartuta zer kostu izan duen herritar guztientzat eta altxor publikoarentzat, erreskatea barne.
Aurrezki-kutxa politizatuek higiezinen burbuilaren azken fasea finantzatzen lagundu zuten, eskualdeko proiektu zentzugabeak finantzatu zituzten, batere zentzurik ez zutenak, botere politikoaren enpresari kideei kreditu arriskutsuak eman zizkieten eta alderdi politikoei zorrak barkatu zizkieten. Hori da, funtsean, Espainiako aurrezki-kutxa askok azken urte hauetan egin dutena. Gainera, lehentasunezkoak jaulki zituzten.
Eta gu erabaki horien guztien aurka azaldu gara, gutxi batzuen interesak gizarteko gehiengoarenaren aurretik jarri nahi izan dituztelako. Eta hor daude, esate baterako, UPyDk planteatutako kereilak, besteak beste, Bankiaren kereila edo lehentasunezkoen kereila. Horregatik, aurrezki-kutxen despolitizazioa eta profesionalizazioa defendatu dugu, eta hori defendatzen jarraitzen dugu. Diputatuen Kongresuan defendatu genuen  - gehienetan geuk bakarrik - , eta Legebiltzar honetan ere defendatu genuen hainbat aldiz, hainbat ekimenetan, baita Legebiltzar honetan defendatu genuen egungo Kutxen Legea eztabaidatu, bozkatu eta onartu zenean ere.
Egia da Euskal Herriko aurrezki-kutxak hobeto kudeatu dituztela, baina horrek ez du esan nahi, gure iritziz, ahaztu egin behar dugunik funtsezkoa dela finantza-erakundeen profesionalizazio eta despolitizazio handienaren helburuak eta printzipioak defendatzea eta lortzea.  Iraganean gertatutakoa gogoratzea eta berriro gertatzea galaraztea da kontua.
Kutxabank 2012ko urtarrilaren 1ean sortu zen. BBK-k, Kutxak eta Vitalek Kutxabankera lekualdatu zuten beren finantza-negozioa eta banku berriaren akziodun bakarrak dira, hemen behin eta berriz esan den bezala. Kutxabank hiru akziodun dituen bankua da. Hiru akziodun horiek aurrezki-kutxak dira eta horiek egiten dute gizarte-ekintza. Aurrezki-kutxa horiek Kutxabanken irabaziekin finantzatzen dira; zenbat eta gehiago irabazi Kutxabankek, orduan eta aukera handiagoa gizarte-ekintza hori garatzeko. Eta gizarte-ekintza kudeatzea du zeregin nagusia.
Eta guk gizarte-ekintzak iraun dezan eta indartu dadin nahi dugu, eta Kutxabanki gauzak ondo joatea nahi dugu, BBK-k, Kutxak eta Vitalek gizarte-ekintza gehiago garatu ahal izan dezaten. Eta guk gizarte-ekintza gehiago egon dadin nahi dugu eta banku-fundazioak horretan ahalegintzea.
Esan dut eztabaida hau guk nahi dugun adina luza daitekeela, baina, gure iritziz, hori da garrantzitsuena. Gure iritziz, komeniko litzateke fundazioak argi eta garbi bereiztea finantza-erakundeetatik, haien kudeaketa oztopatu ez dezaten eta gure iritziz izan behar dutenera murriztuta gera daitezen, inbertitzaile instituzionalen gisako zerbait, zeinak dibidenduak kobratzera eta horiek gizarte-ekintzarako erabiltzera mugatzen baitira.     Zeregin garrantzitsua da hori, dudarik gabe, eta ahalik eta ongien egin behar dute.
Beraz, fundazioek gizarte-ekintza lehenetsi beharko lukete, hori baita haien azken xedea, eta aurrezki-kutxek ez lukete nahasi behar banku-erakundeen kudeaketan. Eta hortik aurrera, esan dudan bezala, gure zuzenketa doa.
Finantza-erakundeek kreditua funtzionarazi behar dutela adieraztea da guretzat garrantzitsuena, guztiz funtsezkoa da. Kutxabankek modu profesionalean funtzionatzea eta erabakiak modu profesionalean hartzea da garrantzitsuena, eta ahalik eta irabazi handienak lortzea, gizarte-ekintzarako baliabide gehiago izan ditzagun.
Nik uste dut hori guztia oso ondo jasota dagoela Alderdi Popularrarekin eta Euzko Alderdi Jeltzalearekin sinatu dugun erdibideko horretan.
Eskerrik asko.